Generalforsamling i SAS løbeklub 7. April 2022.

Dagsorden:

1. Valg af dirigent

2. Åbning af mødet og godkendelse af indkaldelsen

3. Valg af mødesekretær

4. Formandens beretning

5. Regnskab

6. Fremlæggelse af budget

7. Kontingent

8. Indkomne forslag

9. **Valg iflg. lovene for lige år:**

**Kasserer                              : Leif Kjems                       -     modtager genvalg**

**Bestyrelsesmedlem            : Anne Månsson                 -     modtager genvalg**

**Bestyrelsesmedlem            : Henrik Madsen                 -     modtager genvalg**

Revisor                               : Jeanne Sandstrøm

Revisor                               : Per Christiansen

Revisorsuppleant                : Niels Myrlund

10. Eventuelt

1. Verner Poulsen takker ja, til at være dirigent.
2. Verner konstaterer at mødet er rettidig indkaldt.
3. Anne Månsson bliver mødesekretær.
4. **Kære venner. Velkommen til generalforsamling i SAS Løbeklub.**

Endnu et år er gået i løbeklubben, og for 2. år i træk har det været et forholdsvis stille år klubmæssigt. Siden sidste generalforsamling den 9. juni 2021 har vi afholdt 2 bestyrelsesmøder, og referaterne fra disse er lagt ud på hjemmesiden til fri læsning. Samarbejdet i bestyrelsen har fungeret fint, så det ser jeg gerne fortsætte.

De sidste par år har i den grad stået i coronakrisens tegn, og de blev på ingen måde, som vi havde forventet. Coronaen lagde sig i marts 2020 som en dyne over Danmark og har skabt mange udfordringer for vores klub. Da vi holdt vores generalforsamling den 11. marts 2020 blev hele landet lukket ned samme aften. COVID-19 slog os alle ud af vores hverdag. Alle vores aftaler, møder, arrangementer, events og ikke mindst vores privatliv blev påvirket i en grad, vi ikke havde set komme. Foråret og vejret var dog med os, så dengang føltes det ikke så slemt. På daværende tidspunkt var vi heller ikke forberedte på det, der kom, hvilket måske var meget godt. Intet er så skidt, at det ikke er godt for noget.

Coronakrisen har været en drøj omgang for klubben. Myndighederne har været nødsaget til at lukke landet ned og åbne op ad flere omgange. Vi har skullet gennemføre vores aktiviteter under særlige restriktioner, hvilket i perioder har gjort det mere end besværligt at være deltager i. Derfor blev vores seneste generalforsamling også afholdt noget senere end sædvanligt. Men nu er samfundet åbent igen, og vi er tilbage til normale tilstande. Restriktionerne blev fjernet i februar, så alle de sædvanlige motionsløb bliver gennemført planmæssigt i 2022.

**Medlemmer**

Da jeg blev formand for løbeklubben for 4 år siden havde medlemstallet i en årrække været dalende. Men efter det første år ’på pinden’ så den kedelige tendens ud til at være vendt, da medlemskurven igen var opadgående. Derfor var vi meget optimistiske og havde troen på, at denne fremgang ville fortsætte. For 3 år siden var vi 95 medlemmer i SAS Løbeklub. Men så kom Corona snigende ind ad bagdøren og ødelagde det hele. I dag, den 7. april 2022, er vi kun 54 medlemmer, heraf er der blot 29 aktive SAS-ansatte. Det er således et fald i medlemstallet på over 40 % på 3 år. Det gør ondt, så nu er det virkelig op ad bakke.

En stor del af medlemsflugten er naturligvis en konsekvens af den store massefyringsrunde, der var i SAS i sommeren 2020 i kølvandet på Corona pandemien. De fleste SAS-ansatte medlemmer betaler jo deres kontingent via løntræk, så når lønnen stopper, stopper kontingentindbetalingen og derned medlemsskabet således også. Vores udfordring består også i, at vi ikke kan rekruttere flere eksterne medlemmer. Ifølge SAS-klubben skal alle nye medlemmer rekrutteres internt blandt aktive SAS-ansatte. Og det bliver nærmest en umulig opgave, da det meste af bestyrelsen heller ikke er en del af SAS længere.

Sidst i august var jeg til et sektionsledermøde i SAS-klubben, hvor jeg bl.a. spurgte ind til muligheder for tilskud samt til, hvordan vi forholder os i forhold til bestyrelsens og sektionens sammensætning af interne og eksterne. Og som udgangspunkt har vi fået grønt lys til at fortsætte med vores nuværende konstellation. For alle øvrige sektioner er i lignende situation.

Nu hvor SAS er kommet på vingerne igen og tilstandene er ved at normaliseres, vil de gerne se på muligheden for at give tilskud til SAS-klubben igen fra slutningen af 2022. Dette vil så blive delt ud til de sektioner, der kan redegøre for sine arrangementer og som holder klubånden vedlige for sektionens medlemmer. Vi vil få nærmere information om dette fra SAS-klubben, formentlig sidst på efteråret.

**Løb**

SAS Løbeklub plejer at være repræsenteret ved mange forskellige løb i ind- og udland. Men Corona pandemien har forhindret dette de sidste par år. Copenhagen Marathon blev aflyst for andet år i træk, men både Etape København og Etape Bornholm blev gennemført som planlagt. Det traditionsrige Eremitageløb blev også gennemført planmæssigt, men det havde kun deltagelse af 3 SAS-løbere. Favoritløbet blandt medlemmerne var ikke overraskende Royal Run, der var blevet udsat til september. Det havde deltagelse af 12 glade løbere fra SAS Løbeklub, der nød stemningen og det fine sensommervejr midt i København. I år bliver Royal Run afviklet planmæssigt på 2. Pinsedag, den 6. juni.

Etape København er i uge 25 og etape Bornholm er i uge 30, som normalt. Med hensyn til Etape København giver DGI rabat til medlemmer af SAS Løbeklub. Det fremgår af hjemmesiden, hvilken kode, man skal bruge i tilmeldingsprocessen, hvis man er interesseret i det. Der vil også være andre DGI arrangerede løb, vi kan få rabat på, så hold øje med hjemmesiden.

De store internationale løbestævner, Interscan og ASCA har ikke været afholdt i flere år, og det er på nuværende tidspunkt uvist om de bliver genoptaget og i givet fald hvornår. ASCA blev sidste gang afholdt i 2017, så det kunne tyde på, at de har lidt løbe-døden.

The World Airline Road Race (WARR) skulle have været afholdt på Hawaii de 2 forgangne år, men ligesom alle andre stævner blev det også aflyst på grund af C-19. I år er værtsskabet endnu engang tildelt Hawaii, så 3. gang må være lykkens gang. Den 39. udgave af WARR bliver afholdt i Waikiki på Hawaii fra den 13. til 16. oktober 2022.

Da der de sidste par år har været meget begrænset med løbsarrangementer og socialt samvær, som en konsekvens af Corona restriktionerne, inviterede bestyrelsen klubbens medlemmer til et lille motionsløb fra Vestamager Naturcenter den 21. august i fjor med pizza, øl, vand og vin efterfølgende. Det blev en succes, og de fremmødte medlemmer havde en hyggelig lørdag eftermiddag på Amager Fælled, hvor vi for en stund glemte alt om Corona og bare nød at være sammen.

Under Corona nedlukningen har vi holdt liv i vores ugentlige ’Kom og løb’, hvor vi naturligvis har fulgt myndighedernes anbefalinger. ’Kom og løb’ er blevet afviklet 34 gange siden sidste generalforsamling for 9 måneder siden. Den 26. februar havde ’Kom og Løb’ faktisk et flot 400 løbs jubilæum. En stor tak til Leif og Ida for at være tovholdere til dette arrangement, der ’binder’ løbeklubben sammen, såvel motionsmæssigt som socialt.

I mandags blev 2022 udgaven af Christianshavnermilen endelig skudt i gang igen efter et par års Corona pause. Vejret var dog ikke det bedste. Men selv regn og rusk og bidende kulde kunne ikke holde de seje løbere tilbage. Det var ventetiden værd.

Beretningen blev godkendt uden spørgsmål og/eller kommentarer.

1. Kassereren fremlagde regnskabet for 2021.

Der blev spurgt om hvor udgifterne til ”kom og løb” lå. – de ligger under stævner.

Der betales ikke negative renter til banken.

Regnskabet godkendes

1. Budget for 2022 fremlægges.

Vi har meldt os ud af DGI, fordi vi ikke bruger det.

Klubben har 1 passivt medlem.

Udgifter til løb, er så lav, da der ikke er så mange ”løbende medlemmer.

Budgettet blev godkendt.

1. Bestyrelsen foreslår at kontingent på 40 kr. om måneden fortsætter.

Godkendt.

1. Bestyrelsen har haft en debat om, hvorledes klubben skal betragte et etapeløb f.eks. etape København eller etape Bornholm. Disse nævnte eksempler bliver typisk afholdt over 5 dage og distancen er samlet 42,195 km, altså et maraton. Som det er i øjeblikket, betragter bestyrelsen disse etapeløb som ét løb, altså som et maratonløb og klubben giver max. 500 kr. Således har det været i flere år. Men nu har bestyrelsen fået kendskab til, at man ikke kun kan tilmelde sig 5 løb, samlet, men at man også har mulighed for at tilmelde sig 1 – 3 enkelte etaper. Og ved at gøre det, kan den enkelte tilmeldte løber opnå at få et større beløb refunderet via vores regler om refundering, end hvis det enkelte medlem var tilmeldt hele serien.

Ordstyreren gjorde opmærksom på at forlaget var lagt for sent på hjemmesiden, ifølge klubbens regler. Leif Kjems sagde han havde været på ferie i Spanien, og han kunne ikke logge ind på hjemmesiden derfra. Det blev lagt op så snart han kom hjem. (31/3-2022)

Deltagerne i generalforsamlingen valgte at forslaget skulle behandles alligevel.

**Bestyrelsen forslag er følgende:**

Etapeløb som f.eks. etape København: Hvis den enkelte løber er tilmeldt hele serien, altså 5 dages løb, vil i klubregi efterfølgende som hovedregel blive betragtet som ét løb, og den enkelte løber kan max. få refunderet det samme beløb som ved et maraton, altså 500 kr. Undtagen når den enkelte løber tilmelder sig enkelte, udvalgte etaper. Her vil den enkelte løber få refunderet efter de regler, som allerede står under huskeregler på hjemmesiden om løb på henholdsvis 5 km – 10 km. Dog kan den enkelte løber aldrig totalt set få mere refunderet ved tilmelding af flere enkelte etaper, end hvis den enkelte løber var tilmeldt hele serien. Altså som vores regler for refusion er lige nu, kan den enkelte løber aldrig få mere end 500 kr. refunderet af klubben.

Spørgsmål til forslaget: Hvis man tilmelder sig alle etaper, og bliver syg og bliver syg efter 2 etaper, dækkes gebyret så?

Ja, da man har stillet op og deltaget i nogen af etaperne. Der vil dækkes med 500 kr. som hvis man udgår af ”et normalt marathon-løb”

Forslaget blev enstemmigt vedtaget.

 9. **Valg iflg. lovene for lige år:**

**Kasserer                              : Leif Kjems                       genvalgt**

**Bestyrelsesmedlem            : Anne Månsson                 genvalgt**

**Bestyrelsesmedlem            : Henrik Madsen**  **genvalgt**

Revisor                               : Jeanne Sandstrøm     **genvalgt**

Revisor                               : Per Christiansen **genvalgt**

Revisorsuppleant                : Niels Myrlund **genvalgt**

10. Klubben har 80års jubilæum 29 oktober 2023. Her blev nedsat et ”festudvalg” som skal arrangere en fest for medlemmerne. Festudvalget består af: Jeanne Sandstrøm, Pia Myrlund, Anne Månsson og Jimmy Andreasen.

Jeanne Sandstrøm vil gerne sætte ”reklame” op, for vores løbeklub, ude i lufthavnen, så vi måske kan blive flere medlemmer i klubben.

Måske kunne man reklamere med weekendernes ”kom og løb”

Referent Anne Månsson.